[{"text_idx": "#000000", "text": "18.-19. augustil tegid Kaido ja Kirsti tiiru meie kolmes so\u0303prus- ja tugikoguduses Soomes. Esimene peatus oli suusahu\u0308ppema\u0308gede jalamil Lahti Joutja\u0308rvi koguduses. Ahtiala kogudusemajja kogunes o\u0303htul paarku\u0308mmend misjoniso\u0303pra tutvuma meie uue karjase Kaidoga ning kuulama uudiseid Lasnama\u0308e koguduse rajamisest. Andsime u\u0308le Kaido ametisse seadmise pa\u0308eval va\u0308lja antud ta\u0308nukirjad Joutja\u0308rvi kogudusele ning Soome Rahvamisjonile, kelle esindaja Markus Aitama\u0308ki oli samuti kohal. Joutja\u0308rvi koguduse ta\u0308nukirja vo\u0303tsid vastu Jari Koskinen ja Erkki Suhonen. Oli va\u0308ga soe ja julgustav koosviibimine!"}, {"text_idx": "#000001", "text": "Pa\u0308rast istusime veel pikalt teelauas koos o\u0308o\u0308maja pakkute koguduseliikmetega. Vilgas vestlus ka\u0308is kolmes keeles: vene, eesti ja soome! Juha ja Anu Saari on olnud aastaid misjonito\u0308o\u0308l Siberis. Kirsti ja Ruska o\u0308o\u0308bisid kiviviske kaugusel Inkeri Ojala kodus."}, {"text_idx": "#000002", "text": "Neljapa\u0308eva hommikul so\u0303itsime Tampere ku\u0308lje alla Vesilahtisse, kus aktiivne maakogudus oli alles hiljuti avaldanud soovi toetada misjonito\u0308o\u0308d Eestis ja so\u0303lminud selleks lepingu Soome Rahvamisjoniga."}, {"text_idx": "#000003", "text": "Vesilahti koguduse ajalugu ulatub kaugele varajasse keskaega. Seda va\u0308a\u0308rikat ajalugu ko\u0303nelesid ka ilus puukirik ning selle taga veel vanem kivist ka\u0308a\u0308rkamber. Vesilahti kogudus olla unistanud sajandeid kivikirikust, kuid kunagi ei jo\u0303utud ehitamisega ka\u0308a\u0308rkambrist kaugemale. Puukirikuid on sama koha peal olnud juba mitmeid, praegune on juba seitsmes. Kivikiriku unistus va\u0308ljendub selle viimase sisekujunduses: heleda seinamaali peale on kiviseina imiteerimiseks pritsitud ta\u0308pikesi ja postidele va\u0308rvitud marmormuster. Ro\u0303du piirdeid kaunistavad apostlite, prohvetite ning Piibli naistegelaste kujud tuletasid veidi meelde Pu\u0308ha Vaimu kiriku pildipiiblit. Altarimaal kujundab Jeesust palvetamast Ketsemani aias, seekord avatud ka\u0308tega."}, {"text_idx": "#000004", "text": "Peale palvust, kirikuekskursiooni ja koguduse perenaise valmistatud lo\u0303unaso\u0308o\u0308ki ko\u0303rvalasuvas kogudusemajas so\u0303itsime kirikuku\u0308la teises servas asuvasse pastoraati, kus osalesime iganeljapa\u0308evasel pastoraadi pa\u0308rastlo\u0303unal. Seekord ka\u0308is avatud uste kohvilaual vaid paar koguduseliiget, kuid nemad ja koguduse o\u0303petaja Harri Henttinen ning kirikuteenija-misjonisekreta\u0308r Pa\u0308ivi Salonen kuulasid huviga, kui tutvustasime oma koguduse lu\u0308hikest ajalugu ja tegevust. Meie kirikukoer Ruska tegi tutvust Nero, Vesilahti Eesti pa\u0308ritolu diakooniakoeraga."}, {"text_idx": "#000005", "text": "Muide, Vesilahti vallas lu\u0308u\u0308akse varsti kopp maha, et ehitada valla esimesed kortermajad \u2013 oma pisike Lasnama\u0308e!"}, {"text_idx": "#000006", "text": "Enne lahkumist istusime veel pastoraadi verandal, kus kogudusel on kujunenud kombeks iga neljapa\u0308evase kohviosaduse lo\u0303puks teha lu\u0308hike Facebook-live palvus. "}, {"text_idx": "#000007", "text": "O\u0303htupoolikul jo\u0303udsime veel teha po\u0303gusa peatuse Olari kirikus Espoos, kus Markus Silvola ja Tytti Kohonen ootasid meid kohvi ja vo\u0303ileibadega ja olid ro\u0303o\u0303msad, et vo\u0303isid nu\u0308u\u0308d saada tuttavaks Kaidoga. Seekord oli u\u0308hiseks keeleks inglise, siis polnud vaja to\u0303lkida. Oleme va\u0308ga ta\u0308nulikud ko\u0303igile soome so\u0303pradele osaduse, julgustuse, eestpalvete ja toetuse eest!"}]